“เอกภาวิน”  แนะสะสมหุ้น “โรงกลั่น-ไฟฟ้า” หลังผ่านจุดต่ำสุด
“เอกภาวิน สุนทราภิชาติ” แนะสะสมหุ้น “โรงกลั่น-ไฟฟ้า” ชู BCP- GPSC- BGRIM -GULF  ส่วนหุ้นเก็งกำไรระยะสั้นโชว์หุ้น AOT- CRC
“เอกภาวิน”  แนะสะสมหุ้น “โรงกลั่น-ไฟฟ้า” ชู BCP- GPSC- BGRIM -GULF
13 ก.พ. 2566

นายเอกภาวิน สุนทราภิชาติ ผู้อำนวยการฝ่ายกลยุทธ์การลงทุน สายงานวิจัย บริษัทหลักทรัพย์ อินโนเวสท์ เอกซ์ จำกัด (InnovestX) เปิดเผยผ่านรายการ “ข่าวหุ้นเจาะตลาด” วันนี้ ( 13 ก.พ. 66) ว่า แนวโน้มตลาดหุ้นไทยวันนี้มีการปรับตัวลงมาลึกพอสมควรแล้ว แต่ยังต้องติดตามตัวเลขเงินเฟ้อสหรัฐประจำเดือน ม.ค.66 ที่จะมีการประกาศในวันพรุ่งนี้ โดยให้แนวรับ 1,650 จุด ส่วนแนวต้าน 1,670-1,680 จุด
ส่วนกรณีหลังมีการออกงบของกลุ่มโรงกลั่น, โรงไฟฟ้า มองว่าในกลุ่มหุ้นดังกล่าวยังสามารถทำการเข้า “ซื้อสะสม” ได้ แนะนำ บริษัท บางจาก คอร์ปอเรชั่น จำกัด (มหาชน) หรือ BCP, บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC, บริษัท บี.กริม เพาเวอร์ จำกัด (มหาชน) หรือ BGRIM และ บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF 
ขณะที่หุ้นน่าเก็งกำไรระยะสั้นนี้ ให้เน้นหุ้นค้าปลีกและท่องเที่ยว อาทิ บริษัท เซ็นทรัล รีเทล คอร์ปอเรชั่น จำกัด (มหาชน) หรือ CRC ให้แนวรับ 45 บาท ส่วนแนวต้าน 48 บาท และบริษัท ท่าอากาศยานไทย จำกัด (มหาชน) หรือ AOT ให้แนวรับ 73 บาท ส่วนแนวต้าน 76 บาท ทั้งนี้มองว่า เป็นโอกาสในเข้า ”ซื้อเมื่ออ่อนตัว”